Jul 19,2015
వర్షాలపై స్టాక్‌ మార్కెట్‌ దృష్టి
        ముంబయి : ఈ నెల 20 నుంచి ప్రారంభమయ్యే వారంలో ప్రధానంగా ఇన్ఫోసిస్‌, రిలయన్స్‌ ఇండిస్టీస్‌తో పాటు పలు కంపెనీల ఆర్ధిక ఫలితాలు, వర్షపాతం గణంకాలు దేశీయ స్టాక్‌ మార్కెట్లను ప్రభావితం చేయనున్నాయి. ప్రస్తుత ఆర్ధిక సంవత్సరం 2015-16 జూన్‌తో ముగిసిన తొలి త్రైమాసికంలో పలు కంపెనీలు నమోదు చేసుకున్న ఆర్ధిక ఫలితాలను వెల్లడించనున్నాయి. ప్రధానంగా ఇన్ఫోసిస్‌, రిలయన్స్‌ ఇండిస్టీస్‌, హెచ్‌డిఎఫ్‌సి బ్యాంకు, విప్రో, లూపిన్‌, విప్రో,యాక్సిస్‌ బ్యాంకు తదితర కంపెనీలు ఆర్ధిక ఫలితాలను ప్రకటించనున్నాయి. మరోవైపు దేశంలో వర్షపాత నమోదుకు సంబంధించి భారత వాతావరణ శాఖ ఇదే వారంలో గణంకాలు వెల్లడించనుంది. రుతుపవనాల నమోదును మదుపర్లు కీలకంగా తీసుకోనున్నారు. పార్లమెంట్‌ వర్షాకాల సమావేశాల్లో కేంద్రం ప్రవేశపెట్టనున్న బిల్లులు మార్కెట్లపై ప్రభావం చూపనున్నాయి. పారిశ్రామిక వర్గాలు ఎప్పటి నుంచి ఎదురు చూస్తోన్న జిఎస్‌టి బిల్లు, భూసమీకరణ బిల్లుల పురోగతిపై మదుపర్లు దృష్టి కేంద్రీకరించనున్నారని బ్రోకర్లు పేర్కొంటున్నారు. జులై 21 నుంచి పార్లమెంట్‌ సమావేశాలు ప్రారంభం కానున్నాయి. ఇదే సమయంలో అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ, ముడి చమురు ధరలు మార్కెట్లను ప్రభావితం చేయనున్నాయి.
గత వారం 'గ్రీసు మద్దతు'
       జూన్‌ 17తో ముగిసిన వారంలో గ్రీసు పరిణామాలు, టోకు ద్రవ్యోల్బణం ఇతర దేశీయ పరిణామాలు మార్కెట్లకు మద్దతునిచ్చాయి. దీంతో ఈ వారంలో బిఎస్‌ఇ సెన్సెక్స్‌ 802 పాయింట్లు లేదా 2.9 శాతం పెరిగి 28,463 వద్ద ముగిసింది. నేషనల్‌ స్టాక్‌ ఎక్సేంజీ నిఫ్టీ 249 పాయింట్లు లేదా 3 శాతం పెరిగి 8,610కి చేరింది. బిఎస్‌ఇలో మిడ్‌క్యాప్‌, స్మాల్‌క్యాప్‌ సూచీలు 3.2 శాతం వరకు పెరిగాయి.
మీ స్నేహితులకు రికమెండ్ చెయ్యండి